Klokken var lige over midnat, da en bilist i nat opdagede noget mistænkeligt i Hurup i Thy. En varevogn holdt mærkeligt parkeret, og to mænd forsøgte nærmest skjule sig, fortæller vagtchefen ved Midt- og Vestjyllands Politi, Simon Skelkjær. De to mænds besynderlige adfærd fik bilisten til at kontakte politiet. - Varevognen kommer så kørende nordpå ud af Hurup, og anmelderen følger efter og kan få os i den rigtige retning, siger Simon Skelkjær. Ved Koldby kunne politiet standse bilen og anholde to mænd. En 20-årig fra Holstebro og en 27-årig fra Struer. Sidstnævnte kørte bilen, og han var påvirket af narko. Men det var ikke det eneste, for bag i bilen var der en del paller, som de to mænd erkendte at have stjålet ved en butik ved Hurup. - Hvis det ikke var for anmelderen, så havde vi ikke fanget dem så hurtigt. Så det var rigtigt fint gjort, roser vagtchefen den årvågne bilist.
Politiet roser en bilist for at hjælpe politiet i en sag om stjålne paller.